Ses doodgeskiet tydens betogings in MianmarVeiligheidsmagte in die hoofstad Yangon.(Foto: Sai Aung Main / AFP) Mianmar se veiligheidsmagte het Sondag minstens ses betogers doodgeskiet toe duisende weer die strate ingevaar het in opstand teen die staatsgreep. Die junta sukkel om ŉ massiewe opstandbeweging onder beheer te bring. Betogers eis dat die demokraties verkose leier Aung San Suu Kyi summier vrygelaat word en die weermag van Mianmar afstand doen van die mag wat hy in die staatsgreep oorgeneem het. Die betogings het egter vandag ’n laagtepunt bereik toe sterftes in drie stede in Mianmar aangemeld is. Drie mans is dood en minstens 20 beseer toe veiligheidsmagte op betogers in Dawei, ŉ stad in die suide van die land, losgebrand het. Die reddingswerker Pyae Zaw Hein het gesê die mans het “in geweervuur omgekom” terwyl die beseerdes deur rubberkoeëls getref is. “Daar kom al meer gewonde mense in,” het hy aan AFP gesê. Betogers word in Yangon met traangas verjaag. (Foto: Sai Aung Main / AFP) Twee tieners is doodgeskiet in Bago, ŉ stad sowat 70 km noord van die hoofstad, Yangon. ’n 23-jarige man is ook in dié stad doodgeskiet toe veiligheidsmagte klein groepe mense uitmekaar wou jaag. “Sy vrou is gebroke,” vertel ŉ maatskaplike werker wat die man se weduwee besoek het. “Sy is drie maande swanger.” ’n Man in Mandalay is ook in ŉ kritieke toestand na ŉ hospitaal gehaas nadat ŉ projektiel hom in die kop getref het. Honderde mense is vandag te midde van die chaos in hegtenis geneem. Minstens een joernalis wat verslag gedoen het oor gewelddadigheid aan die hand van die veiligheidsmagte, is aangerand en in aanhouding geneem. ŉ Ander verslaggewer is met rubberkoeëls tydens ŉ betoging in die stad Pyay geskiet. ŉ Woordvoerder van die regerende junta het nie gereageer op oproepe om kommentaar op vandag se geweld te lewer nie. Minstens vyf mense is voor vandag in die onluste sedert die staatsgreep dood. ‘n Betoger word in Taunggyi in hegtenis geneem. (Foto: STR / AFP) Betogers word in Yangon met traangas verjaag. (Foto: Sai Aung Main / AFP) Veiligheidsmagte stel ‘n pad in Taunggyi oop nadat betogers versperrings aangebring het. (Foto: STR / AFP)